钦定古今图书集成/理学汇编/学行典/第269卷 > 刘宰
## 钦定古今图书集成/理学汇编/学行典/第269卷 > 刘宰

按《癸辛杂识》：“刘宰，字平国，号漫塘，润之金坛人。早有
经世志，以微疾不乐出。或言其面䵟点，不能应诏，起
者再，力辞以免。尝大书其印历以示，终身不起云：怪
矣，面容无食肉相，介然褊性无容物量，智浅而虑不
周，材疏而用则旷，不返初服，辄启荣望，岂特一不可，
七不堪，正恐一不成，万有丧，故俛以自适，超然自放”，
衣敝袍可无三褫之辱，饭蔬食何用八珍之饷。隐几
觉来，杖藜独往，或从田家瓦盆之饮，或和渔父沧浪
之唱，顾盼而花鸟呈伎，言笑而川谷传响，优游岁月，
逍遥天壤。道逢扁舟而去者，语之曰：“汝非霸越之人
乎？陶天下之中，从子致富，亟去毋乱吾乐。”遇篮舆而
来者，揖之曰：“汝非不肯见督邮者乎？有要于路者，藉
得钱送酒家，固不若高卧北窗，日傲羲皇之上也。”又
尝发明靖节意云：“士大夫既作县，弃官而归，率自托
于陶元亮。其说以不见督邮为高，以解印绶不顾五
斗米为廉。愚以为此士大夫有血气之常，元亮非为
血气所使者，其胸中必有见。”《论语》“载子在川上”一章，
秦汉以来学者所未喻，独程门以为论道体，其说盖
本于元亮。元亮谓：“寘彼不舍，安此自当。惜其寄情于酒，而为学有作辍也。”不然，总角闻道，白首未成，所欲
成者何事？脂我名车，策我良骥，千里虽遥，谁敢不至？
所欲至者何所？惟其用功深，见道明，知世道之难，而
时事盖不可为，故欲翻然而归其发于督邮之来，特
不欲为苟去云耳。世遂以为诚然，真痴人之前难说
梦也。